ክብላ ኩነታታ ዘስተውዐላ ሓዳሽ መካረይቶም ሓቲተንኣ። ምስ ነብሳ ድሕሪ ዝገበረቶ ከቢድ ሙግት፡ ብዛዕባ ዝበፅሓ በደል ንመካረዪታ ተዛሪባተን። ብዘይ ውዓል ሕደር ድማ ናብ ጣብያ ፖሊስ ወሲደንኣ። ድሕሪ እዚ እያ፡ ናብቲ ዝተዓመፃ ደቂ ኣንስትዮ ዘዕቁባሉን ደገፍ ግልጋሎት ሕጊ ዝረኽባሉን ማእኸል ዝተወሰደት። ''ቤተሰብ ናዓይ ይወቅስ'' እቲ ጉዳይ ናብ ሕጊ ምስተወሰደ ቤተሰባ፡ ''ንሱ ከምዚ ኣይገብርን። ቆልዓ ስለዝኾነት እያ ከምዚ ዓይነት ዘረባ ትዛረብ ዘላ'' ብምባል ፈፂሞም ኣይኣመኑዋን። ዓባይ ሓፍታ ብፍላይ ሽም ሓውና ንምጥፋእ ''ዘይተገበረ ተገይሩ ኢልኪ'' ብምባል መጒታታን አፈራሪሓታን እያ። ''ካብ ኣደይ ወፃኢ፡ ኩሉ ሰብ ተፀይፉኒ'' እትብል ተበዳሊት፡ ብኻሊእ ገፅ ኣብቲ ፖሊስ ጣብያ ዝረኣየቶ ኣተሓሕዛ እውን እንተኾነ፡ ደቂ ኣንስትዮ ዝበፀሐን በደል ክዛረባ ዘተባብዕ ከምዘይነበረ ትዛረብ። ዝተጨወየ ቁልዕነት ኣብቲ ማሕበረሰብ ''ከምዚ ስለዝገበርኪ እዩ፡ ከምዚ እንተትገብሪ'' እናበለ ነተን ተበደልቲ፡ ናይ ተሓታቲነት ስምዒት ክስመዐን እዩ ዝገብር። ኣብቲ ጥቕዓት በፂሕዋ ዝተዓቖበትሉ ናይ ሕዚ ቤት ዕዮኣ፡ ብአሕዋተን፣ ኣቦታተንን ኣቦ ሓጎታተንን ዝተደፈራን ዝወለዳን ደቂ ኣንስትዮ ኣጋጢመናኣ እየን። ኩለን ነቲ ዝበፅሐን በደል፡ ብቤተሰበንን ማሕበረሰበንን ከም ጥፍኣተኛ ተቖፂረን፡ ከምዝተወገዛ ድማ ትዛረብ። ምንጪ ስእሊ, Zelalem Abera (AWSAD) መግለጺ ስእሊ, ካብተን ሰልጠንቲ ሓንቲ ''ኣነ ብዛዕባ ሕጊ ብዙሕ ኣይፈልጥን። ግን ካብ ዝሓለፍኩዎ፡ ብሕጊ ወገን ዘሎ ነገር እውን ደስ ኣይብልን'' ትብል። ብዝተፈላለዩ ምኽንያታት ደቂ ኣንስትዮ ዝዓመፁ ብናፃ ይስደዱ። ኣብ ናታ ጉዳይ እውን ብተመሳሳሊ፡ ክሲ እኳ ተመስሪቱ እንተነበረ፡ ኣብ ምንም እንተይበፀሐ፡ ሓዋ እውን እንተይተሓተተ ከምዝተረፈ ትዛረብ። ''ሓገዝ ንምርካብ ፍቓደኛታት ክንከውን ኣለና'' ብተደጋጋሚ ጥንሲ ብምስዳዳ፡ ኣብ ማህፀና ብዝበፅሓ ጉድኣት ንነዊሕ እዋን ሕክምና ክትከታተል ፀኒሓ እያ። በዚ ምኽንያት ከቢድ ናይ ሕቖ ቃንዛ ስለዘለዋ፡ ን ቃለ መሕተት ኣብ ዝረኽብናያ እዋን 'ውን ብሓኪም ዝተኣዘዘላ መደገፊ መቐነት ገይራ እያ ረኺብናያ። እዚ ኮይኑ'ውን ግና ''ብስነልቦና እየ አዐርየ ተጎዲአ። ብፍላይ ጉዳይ ቤተሰበይ አዐርዩ 'ዩ ጎዲኡኒ። ሕዚ'ውን ኣይወፀለይን'' ትብል። በዞም ፀገማት ንርእሳ ክተጥፍእ ትደሊ ከምዝነበረት ብምግላፅ፡ ጸኒሓ ግን ብዝተገበረላ ናይ ስነ ልቦና ሓገዝ ካብቲ ስምዒት ክትወፅእ ከምዝኸኣለት ትገልፅ። ምስተረጋገአትን ናብ ውነኣ ምስተመለሰትን ድማ፡ ከም ቴኳንዶ ዝበሉ ዝተፈላለዩ ሞያዊ ስልጠናታት ከምዘወሰደት ትዛረብ። ሰባት እንትጉድኡ ብዙሕ ነገር ኣይደልዩን። ምንም ነገር ክሰምዑን ክሕገዙን እውን ንከይደልዩ ይኽእሉ። ''ኮይኑ ግና፡ ሰብ ንምሕጋዝ ዝደልዩ ብዙሓት ሰባት ስለዘለዉ፡ መጀመርታ ንሕና ክንሕገዝን ንቕድሚት ክንጓዓዝን ፍቓደኛታት ክንከውን ኣለና'' ትብል። ካብቲ ዝበፅሓ ኣካላውን ኣእምሮኣውን ጥቕዓት ንምውፃእን፡ ነቶም ከበድቲ እዋናት ንምሕላፍን፡ ካብ ባዕላ ጥንካረ ከምዝረኸበት ትዛረብ። ''ንርእሰይ ምእማነይ፤ ዝተበላሸወ ህይወተይ ከዐሪ ከምዝኽእል ምእማነይ ሓጊዙኒ'' ትብል። ቤተሰብ ደቁ ካብ ዝበልዕዎ፥ ዝሰትይዎን ዝኽደኑዎን ብተወሳኺ ጥቕዓት ክበፅሖም ከምዝኽእል'ውን ክፈልጥ ኣለዎ። እዚ ድማ ደቁ ክሕሉ የኽእሎ እዩ ትብል። ''ድሕሪ ሕዚ መን እዩ ዝደልየኒ ?''
